Пенчо Славейков
Херой

chitanka.info

Цял ден не ме оставя той на мира,

тоз дивен образ. Смелия херой

на вихрен кон, сред кървавия бой

лети замахнал кървава секира.

Дома се връщам — той и все пак той

в мечтите ми… Кон предница възпира!

Полита възнак, изтървал секира,

с стрела в гърди пронизаний херой!

На Омира пред статуйката медна

цигара слагам… Миг е вдъхновен, —

завършвам вече — думица последня.

А като бог, през чадът предолтарен,

спокойно поглед Омир спрял е в мен

и кива ми през белий дим цигарен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.